Die Barcelona-stoel is 'n stoel wat deur Mies van der Rohe en Lilly Reich ontwerp is,[verwysing benodig] vir die Duitse paviljoen by die Internasionale Uitstalling van 1929. Die uitstalling het in Barcelona, Katalonië, Spanje plaasgevind. Die stoel is aanvanklik in Villa Tugendhat, 'n privaatwoning, wat deur Mies in Brno (Tsjeggiese Republiek) ontwerp is, gebruik. Die raamwerk is oorspronklik ontwerp om aanmekaar gebout te word. Die stoel is egter in 1950 herontwerp deur gebruik te maak van vlekvrye staal. Dit het 'n naatlose raamwerk met 'n gladder voorkoms tot gevolg gehad. Beesleer is gebruik om die ivoorkleurige varkvel wat vir die stoffering van die oorspronklike weergawes gebruik is, te vervang. Hoewel baie argitekte en meubelontwerpers uit die Bauhaus tydperk van voornemens was om goed ontwerpte huise en onberispelik vervaardigde meubels vir 'gewone mense' beskikbaar te stel, was die Barcelona-stoel 'n uitsondering. Dit is vir die Spaanse koninklikes ontwerp, om hulle in staat te stel om toesig te hou oor die openingseremonies van die uitstalling. Die tydskrif Time het die uitstalling en stoel as " 'n wonderlike Duitse paviljoen" beskryf.